《归至相见岭喜见紫海》
宋代·舒岳祥

相见岭头相见少，北风吹却南翁倒。
短日荒荒白草枯，颠狂乱叶如飞鸟。
前峰低处紫海出，知是吾归里中道。
父兄问讯今何如，只是相公言语好。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。